Kweek goeie luistervaardighede by jou kind | Baba-En-Kleuter
Kweek goeie luistervaardighede by jou kind
'n Graadeentjie se ore werk oortyd. Dink maar aan jou eie skooldae en jy sal onthou dat die meerder­heid opdragte op skool mondelings deur die juffrou oorgedra is. Om goed te kan luister, is dus 'n belangrike sleutel tot jou kind se skoolsukses - selfs ná skool ook. Meer as 35 studies oor sukses in die sakewêreld het gewys dat om goed te luister, die belangrikste vaardigheid is as jy sukses wil behaal.
Om te kan luister is nie dieselfde as om te kan hoor nie. Hoor gaan oor die vermoë om klank te ontvang. Maar net omdat 'n kind klanke kan hoor, beteken dit nie hy kan hierdie klanke betekenisvol vertolk of verstaan nie.
Luister gaan oor die verwerking van klanke deur die brein. Jou kind moet 'n begrip van klank kan vorm, die eienskappe van klanke kan onderskei en dit kan interpreteer. As hy verskillende klanke van mekaar kan onderskei, sal hy makliker kan hoor wat die onderwyseres sê en dit sal ook keer dat hy woorde met mekaar verwar, wat later weer met spelling kan help. Jou spruit moet ook dit wat hy hoor, kan onthou en later in herinnering kan roep. As jy hom drie opdragte op een slag gee, moet hy dit lank genoeg kan onthou dat hy dit in volgorde kan uitvoer. Dit sal hom ook help onthou wat die onderwyseres in die klas sê en sal hom liedjies en rympies help aanleer.